b'\n_START_ARTICLE_\nArecas\n_START_SECTION_\nIstorija\n_START_PARAGRAPH_\nTitas Livijus teig\xc4\x97, kad Arecas yra vienas i\xc5\xa1 Capitae Etruriae (Etruskijos sostini\xc5\xb3) t. y. vienas i\xc5\xa1 dvylikos galingiausi\xc5\xb3 etrusk\xc5\xb3 miest\xc5\xb3 \xe2\x80\x93 dodekapolis. Jiems valdant San Kornelijo akropolis, ma\xc5\xbea kalva prie San Donato, buvo gyvenama ir \xc4\xaftvirtinta. Be to i\xc5\xa1lik\xc4\x99 daug etrusk\xc5\xb3 p\xc4\x97dsak\xc5\xb3: sien\xc5\xb3 fragmentai, etrusk\xc5\xb3 nekropolis ant Poggio del Sole ("Saul\xc4\x97s kalva"), dvi bronzin\xc4\x97s statulos "Areco chimera" (V a. pr. m. e.) ir "Minerva" (IV a. pr. m. e.), kurios rastos XVI a. ir nugabentos \xc4\xaf Florencij\xc4\x85. D\xc4\x97l intensyvios prekybos su graikais \xc4\x8dia rasta daug graiki\xc5\xa1k\xc5\xb3 dirbini\xc5\xb3._NEWLINE_Rom\xc4\x97nai u\xc5\xbe\xc4\x97m\xc4\xaf Arec\xc4\x85 311 m. pr. m. e. ir padar\xc4\x97 j\xc4\xaf kariniu postu via Cassia kelyje, tur\xc4\x97jusiame u\xc5\xbetikrinti Romos respublikos valdym\xc4\x85 Po up\xc4\x97s baseine. Per pilietin\xc4\xaf kar\xc4\x85 miestas palaik\xc4\x97 Marij\xc5\xb3, tad nugal\xc4\x97tojas Sula apgriautame mieste \xc4\xafkurdino daug veteran\xc5\xb3. Etrusk\xc5\xb3 aristokratija neu\xc5\xbegeso: Gajus Cilnijus Mecenatas, kurio vardu vadinami meno glob\xc4\x97jai, buvo kil\xc4\x99s i\xc5\xa1 Areco. Miestas klest\xc4\x97jo Augusto laikais kaip Arretium Vetus, buvo tre\xc4\x8dias pagal dyd\xc4\xaf Italijoje ir gars\xc4\x97jo savo puodininkyste._NEWLINE_III\xe2\x80\x93IV a. Arecas tapo vyskupo vieta: tai vienas i\xc5\xa1 keli\xc5\xb3 miest\xc5\xb3, kuri\xc5\xb3 vyskup\xc5\xb3 vardai \xc5\xbeinomi be pertrauk\xc5\xb3 iki \xc5\xa1i\xc5\xb3 dien\xc5\xb3, i\xc5\xa1 dalies tod\xc4\x97l, kad viduram\xc5\xbeiais jie vald\xc4\x97 miest\xc4\x85. Rom\xc4\x97n\xc5\xb3 pastatai buvo sugrauti per got\xc5\xb3 karus, lombard\xc5\xb3 invazij\xc4\x85, o liku\xc4\x8dius sunaikino arecie\xc4\x8diai statydami \xc4\xaftvirtinimus. I\xc5\xa1liko tik amfiteatras._NEWLINE_Arecas i\xc5\xa1vijo vyskup\xc4\x85 1098 m. ir buvo nepriklausomas miestas iki 1384 m. Arecas per popie\xc5\xbeiaus ir imperatoriaus nesutarimus da\xc5\xbeniausiai palaik\xc4\x97 pastar\xc4\x85j\xc4\xaf ir prie\xc5\xa1inosi Florencijai, kurioje dominavo popie\xc5\xbeiaus \xc5\xa1alininkai. 1252 m. Arece \xc4\xafkurtas universitetas, Studium. Ta\xc4\x8diau po pralaim\xc4\x97jimo Kampaldino m\xc5\xab\xc5\xa1yje (kuriame kov\xc4\x97si Dant\xc4\x97) 1289 m., kai \xc5\xbeuvo vyskupas Guglielmino Ubertini, miesto reikalai klojosi vis pras\xc4\x8diau, neskaitant trumpo laikotarpio valdant Tarlati \xc5\xa1eimai. Guido Tarlati tapo vyskupu 1312 m. ir gerai sutar\xc4\x97 su imperatoriaus \xc5\xa1alininkais. Tarlati siek\xc4\x97 s\xc4\x85jungos su Forli miestu ir jo valdovais Ordelaffi \xc5\xa1eima, bet jiems nepavyko: Florencija u\xc5\xbe\xc4\x97m\xc4\x97 Arec\xc4\x85 1384 m. ir nuo to laiko miestas nebetur\xc4\x97jo individualios istorijos. Piero della Francesca dirbo San Francesco di Arezzo ba\xc5\xbeny\xc4\x8dioje ir nutap\xc4\x97 freskas, kurios yra \xc5\xbeymiausias Areco meno k\xc5\xabrinys. Po kurio laiko miestas patyr\xc4\x97 ekonomin\xc4\xaf ir kult\xc5\xabrin\xc4\xaf nuosm\xc5\xabk\xc4\xaf, tad jo istorinis centras gerai i\xc5\xa1silaik\xc4\x99s._NEWLINE_XVIII a. nusausintos Val di Chiana pelk\xc4\x97s \xc4\xaf pietus nuo miesto, tad re\xc4\x8diau pasirei\xc5\xa1k\xc4\x97 maliarija. Kai Napoleono kariai u\xc5\xbe\xc4\x97m\xc4\x97 miest\xc4\x85 jis tapo ital\xc5\xb3 pasiprie\xc5\xa1inimo pranc\xc5\xabzams centru, o po to ir provincijos sostine. 1860 m. miestas tapo Italijos karalyst\xc4\x97s dalimi. Arecas smarkiai nukent\xc4\x97jo per Antr\xc4\x85j\xc4\xaf Pasaulin\xc4\xaf kar\xc4\x85.'